Import-guru hirdetése
Istenülésed tovább már nem várat! –
Ha szíved vacak, az erényt nem állod,
Kisült a szemed, gerinced elvásott:
Szent Numerusokkal megreparállak!

(Kelletik csupán: Bűvös Számlaszámod.)
Tanultam transzban pakolni kártyákat,
S Nagyon-Keleten, hol jint jangok hágnak,
Rafinált pózokban fejteni álmot.

Nyisd meg tudatod, miként erszényedet!
Csak merülj belém, s rád folyom lényeged;
Légy fotópapír, én leszek majd fixír,

Nyaldoslak, sweetly, mint égi elixír,
Már csekély összegért (vagy havi fixír’)!
Mert, ugye, te aztán megérdemeled.

Orosz László Wladimir versei
Szonettek